Kameroener kry doktorsgraad op 25 aan SUT | Netwerk24
Deur Ruan Bruwer 19 April 2018 07:01
Dr. Hans-Denis Bamal, wat op 25-jarige ouderdom sy doktorsgraad aan die Sentrale Universiteit vir Tegnologie behaal het. Foto: Verskaf
Al het dr. Hans-Denis Bamal van Kameroen beperkte begrip van Engels gehad toe hy die skool verlaat het, het dit hom nie daarvan weerhou om op 25 jaar ’n doktorsgraad te verwerf nie.
Bamal het boonop die jongste student aan die Sentrale Universiteit vir Tegnologie (SUT) in Bloemfontein geword wat ’n doktorsgraad behaal het. Hy het sy graad einde verlede maand ontvang.
Bamal het sy doktorsgraad deur die fakulteit gesondheid en omgewingswetenskap in biomediese tegnologie behaal. Sy navorsingswerk het tot die ontdekking van ’n nuwe geneesmiddel gelei om akwatiese infeksies deur akwatiese parasiete by diere te help beveg.
Volgens ’n SUT-verklaring speel sy navorsingswerk nou ’n leidende rol om oplossings te vind wat ’n einde aan sosio-ekonomiese uitdagings kan bring waarmee akwatiese boerderye worstel.
Bamal het tot op hede vier artikels in wetenskaplike vaktydskrifte gepubliseer en sy werk is op nasionale en internasionale konferensies aangebied.
Volgens hom is Frans sy huistaal en het hy ses maande ná skool ’n kursus in Engels gedoen om sy taalvaardighede op te skerp.
“My Engels was nie goed nie en ek was nie vlot daarin nie,” sê hy.
“Om dié prestasie aan die SUT te behaal is iets groots vir my en kan hopelik as inspirasie vir ander dien.”
Ek het net mooi niemand in Bloemfontein geken toe ek daar gekom het nie.
Hy het in 2010 ’n BA-graad aan die Pearson-instituut vir Hoër Onderwys in Midrand behaal, waarna hy teruggekeer het na Kameroen om aan ’n meestersgraad in plantpatologie aan die Universiteit van Douala te werk.
“Ek het gehoor prof. Khajamohiddin Syed aan die SUT is die beste in sy veld en ek het hulle genader om my doktorsgraad daar te doen. Ek het net mooi niemand in Bloemfontein geken toe ek daar kom nie.”
Hy het nou twee loopbaankeuses waaroor hy nog moet besluit.
“Ek kan óf nadoktorale navorsing doen óf vir ’n biofarmaseutiese of biotegnologiese maatskappy gaan werk. Ek hoop om eendag deur my werk op die een of ander manier ’n verskil op die Afrika-vasteland te maak.”